
Εκδήλωση: 39η Ανοιχτή Γενική Συνέλευση ΣΕΒΕ

Ομιλητής: Πρόεδρος ΣΕΒΕ, κ. Δημήτρης Λακασάς

Ημερομηνία Ομιλίας: 26/05/14

Αξιότιμοι προσκεκλημένοι,

Αγαπητοί επιχειρηματίες, μέλη του ΣΕΒΕ και μη,

Με μεγάλη μου χαρά και τιμή σας καλωσορίζω στο Ανοιχτό μέρος της 39ης Γενικής Συνέλευσης του ΣΕΒΕ.

Θα ήταν παράλειψη μου να μην ξεκινήσω την ομιλία μου με τον σχολιασμό μου του χθεσινού αποτελέσματος των Ευρωεκλογών και κυρίως την ερμηνεία που έχει αυτό για τον επιχειρηματικό κόσμο και κυρίως όλους εμάς που εκπροσωπούμε την υγιή οικονομία της παραγωγής, της εξωστρέφειας και της καινοτομίας. Στηρίζουμε σταθερά τον Ευρωπαϊκό προσανατολισμό  της Ελλάδας και ζητάμε την επιτάχυνση του μεταρρυθμιστικού έργου της Κυβέρνησης.

Κυρίες και κύριοι,

Στην εξαετία που πέρασε, η χώρα μας εισήλθε σε μια από τις πλέον επώδυνες περιόδους της σύγχρονης ελληνικής ιστορίας, όπου αντιμετωπίσαμε το εξής παράδοξο: όταν όλοι οι δείκτες είχαν αρνητική επίδραση στην ελληνική οικονομία, οι ελληνικές εξαγωγές μαζί με τον τουρισμό υπήρξαν η μοναδική ελπιδοφόρα δύναμη. 

Συγκεκριμένα, όταν το 2008 ο ρυθμός μεταβολής του ΑΕΠ της χώρας ήταν +0,2%, το 2013 ήταν -3,9%, η ανεργία το 2008 υπολογιζόταν σε 7,7%, ενώ το 2013 υπολογίστηκε σε 27,3%, το εξωτερικό χρέος ως ποσοστό του ΑΕΠ από 76,3% το 2008, το 2013 ανήλθε σε 130%. Η συμμετοχή των ελληνικών εξαγωγών αγαθών στο ΑΕΠ από 9,1%, το 2013 υπολογίστηκε σε 15,2% στον εθνικό παραγόμενο πλούτο της χώρας.

Πρόκειται για μια ριζική ανατροπή του οικονομικού μοντέλου ανάπτυξης της χώρας, μια ολιστική κατάρρευση ενός αντιπαραγωγικού μοντέλου, το οποίο ξεκίνησε το 1980, με στρεβλούς ρυθμούς ανάπτυξης, στηριζόμενο στα δανεικά, στις ψεύτικες επιδοτήσεις, στην κατανάλωση και στην αποβιομηχάνιση της χώρας, με την παραγωγικότητα να μην αποτελεί συνισταμένη της ανάπτυξης στην χώρα. 

Μάλιστα το 2000 τέθηκε ένας απόλυτα λανθασμένος εθνικός στόχος, αυτός της σύγκλισης του εθνικού μας εισοδήματος με το μέσο ευρωπαϊκό, με συνέπεια να έχουμε έναν μέσο ρυθμό αύξησης του εργατικού κόστους έως και 6 ποσοστιαίες μονάδες κατ’ έτος, από το 2001 έως το 2010, με πλήρη αναντιστοιχία με τους δείκτες παραγωγικότητας. Αυτό είχε ως αποτέλεσμα να φθίνει βαθμιαία η ανταγωνιστικότητά των ελληνικών διεθνώς εμπορεύσιμων αγαθών και υπηρεσιών και να μετατραπούμε σε μια χώρα πλήρως εξαρτώμενη από τις εισαγωγές. Επιπρόσθετα σε αυτό, η βαθιά εξάρτηση από το δημόσιο, η γραφειοκρατία και η διαφθορά οδήγησαν την χώρα μας το 2009 στην ένταξη στο Μνημόνιο.

Οδηγηθήκαμε μοιραία σε αυτό που αν ζούσε σήμερα ο Σουμπέτερ θα αποκαλούσε μοντέλο «δημιουργικής καταστροφής». Η οικονομία άρχισε σιγά-σιγά αναγκαστικά να καταστρέφει οτιδήποτε μη παραγωγικό και να το υποκαθιστά με παραγωγικές δομές του ιδιωτικού τομέα, με βάση τους δείκτες ανταγωνιστικότητας διεθνώς εμπορεύσιμων αγαθών και υπηρεσιών. Πρόκειται για τους βασικούς και μοναδικούς πυλώνες που μπορούν να καταστήσουν οικονομία και επιχειρήσεις διατηρήσιμες στο νέο διεθνώς ανταγωνιστικό οικονομικό περιβάλλον. Αυτή είναι και η νέα πρόκληση που έχουμε να αντιμετωπίσουμε.

Σήμερα, διανύοντας το α’ εξάμηνο του 2014 αναγνωρίζουμε ότι η χώρα μας έχει ξεφύγει από τον κίνδυνο του grexit. Η χώρα μας έχει επιτύχει μια εντυπωσιακή βελτίωση του επιπέδου δημοσιονομικού ελλείμματος, ελλείμματος τρεχουσών συναλλαγών και ανταγωνιστικότητας. Εμείς οι εξαγωγείς στην καθημερινή μας τριβή με πελάτες του εξωτερικού διαπιστώνουμε την βελτίωση της εικόνας της Ελλάδας προς το εξωτερικό.

Ωστόσο, δεν πρέπει να εφησυχάζουμε. Οι εξαγωγές μας του τελευταίους τρεις μήνες παρουσιάζουν σημάδια κόπωσης. Πρόκειται για μια τάση που δεν πρέπει να αφήσουμε να παγιωθεί.

Ο βαθμός αυτοτέλειας μιας χώρας, καθώς και το βιοτικό επίπεδο των ανθρώπων που διαμένουν σε αυτή, συνδέονται σε μεγάλο βαθμό με τον βαθμό εξωστρέφειάς της. Όσο περισσότερο μια χώρα «Παράγει & Εξάγει» διεθνώς ανταγωνιστικά προϊόντα αποτελεσματικά, τόσο περισσότερο εθνικά ανεξάρτητη είναι. Αντίθετα, όσο περισσότερο εξαρτώμενη είναι σε επίπεδο ισοζυγίου εμπορικών συναλλαγών, τόσο εξαρτώμενη είναι και σε επίπεδο εθνικής κυριαρχίας. Παραδείγματα αυτοτελών οικονομιών σήμερα στον κόσμο είναι η Νορβηγία, η Νοτ. Κορέα, η Σουηδία, η Δανία. Συνεπώς, πέραν όλων των υπολοίπων, η εξωστρέφεια αποτελεί Εθνικό ζήτημα.
Αν ο στόχος μας με ορίζοντα το 2020 είναι μια Ελλάδα που στέκεται στα πόδια της, εθνικά ανεξάρτητη, οικονομικά κυρίαρχη, με εδραιωμένη την κοινωνική συνοχή και με δείκτες απασχόλησης που θα επιτρέπουν τους νέους να μένουν και να διαπρέπουν στην  χώρα τους, τότε θα πρέπει να εφαρμόσουμε το οικονομικό μοντέλο που προτείνει ο ΣΕΒΕ «Παράγω & Εξάγω», με αναπτυξιακή αιχμή στην καινοτομία και τις νέες τεχνολογίες. Πρόκειται για ένα αναπτυξιακό μοντέλο που βασίζεται στους ακόλουθους πυλώνες:
1. Εθνικός στόχος είναι η συμμετοχή της συνολικής εξωστρέφειας (δηλαδή εξαγωγές αγαθών, υπηρεσιών και ακαθάριστες ξένες επενδύσεις) στο 50% του ΑΕΠ με ορίζοντα το 2020, ουσιαστικά να προσεγγίσουμε τον σημερινό Ευρωπαϊκό μέσο όρο εξωστρέφειας. Παράλληλα με την αύξηση της εξωστρέφειας θα μπορέσουμε να επιτύχουμε και μείωση ανεργίας σε ανεκτά για την κοινωνία επίπεδα έως το 12% (ευρωπαϊκός μέσος όρος) από 28% που είναι σήμερα. Για τον ΣΕΒΕ είναι εξαιρετικά θετικό το ότι ο Πρωθυπουργός έθεσε την εξωστρέφεια ψηλά στην Κυβερνητική ατζέντα, υιοθετώντας τον στόχο εξωστρέφειας του ΣΕΒΕ στην ΔΕΘ του 2013.
2. Εφαρμογή Ενιαίου Φορολογικού Συντελεστή – Flat Tax Rate, σε Φυσικά Πρόσωπα και Επιχειρήσεις σε ποσοστό 15%. Δεν θα πρέπει να περιμένουμε να έρθει η ανάπτυξη για να το εφαρμόσουμε, αλλά για να έρθει η ανάπτυξη θα πρέπει να τον εφαρμόσουμε. Εκτιμούμε ότι αυτή η ριζική αλλαγή στο φορολογικό σύστημα θα επιφέρει ακόμη μεγαλύτερους ρυθμούς ανάπτυξης από το αναμενόμενο 0,6% για το 2014 και ταυτόχρονα θα φέρει επαναπατρισμό κεφαλαίων, ενίσχυση εγχώριων επενδύσεων, προσέλκυση άμεσων ξένων επενδύσεων. Γι’ αυτό και καλούμε τον Πρωθυπουργό της χώρας και την Κυβέρνηση να το πραγματοποιήσουν άμεσα.

3. Μείωση του κρατισμού και υποκατάσταση του δημόσιου από τον υγιή ιδιωτικό τομέα. Σε βάθος χρόνου, η ανάπτυξη προϋποθέτει ανακατανομή της απασχόλησης από τον δημόσιο προς τον ιδιωτικό τομέα, από τους μη διεθνώς εμπορεύσιμους κλάδους, στους εξωστρεφείς κλάδους της ελληνικής οικονομίας. Ο ιδιωτικός τομέας είναι η κινητήρια δύναμη της οικονομίας.

4. Μείωση του διοικητικού βάρους, το οποίο αποτελεί το 6,8% του ΑΕΠ.

5. Αποκατάσταση του περί κοινού δικαίου αισθήματος, με την καταπολέμηση της διαφθοράς και όλων εκείνων που βρίσκουν θαλπωρή στην φωλιά του κρατισμού.
6. Το νέο ΕΣΠΑ (ΣΕΣ) να κατευθυνθεί επιτέλους στην πραγματική αγορά δηλαδή στις παραγωγικές, εξαγωγικές και καινοτομικές επιχειρήσεις και όχι στους ενδιάμεσους, οι οποίοι με διάφορα τεχνάσματα και τεχνικές λυμαίνονταν τα 2/3 των Ευρωπαϊκών προγραμμάτων από τα ΜΟΠ μέχρι το Γ’ ΚΠΣ και το ΕΣΠΑ.
7. Να προχωρήσουν αλλαγές που θα βοηθήσουν να ξεκινήσει η ανάπτυξη και θα διαφοροποιούνται ανά περιφέρεια. Ειδικά για την Κεντρική Μακεδονία είναι απαραίτητο να προχωρήσει η παραχώρηση του ΣΕΜΠΟ σε στρατηγικό αξιόπιστο επενδυτή διεθνούς εμβέλειας ως προς τη διακίνηση εμπορευματοκιβωτίων.

8. Στοχευόμενη σεισάχθεια (σείω το άχθος) στην μικρομεσαία επιχειρηματικότητα, με την εφαρμογή μέτρου 120 δόσεων όπως στην Ιταλία για την τακτοποίηση υποχρεώσεων προς το κράτος, με ευέλικτα κριτήρια ή συμψηφισμό.

9. Εφαρμογή ειδικής τραπεζικής πολιτικής σχετικά με τη ρευστότητα για τις εξαγωγικές επιχειρήσεις, με κόστος όχι μεγαλύτερο του 4,5%. Ακόμα, θα πρέπει να καταργηθεί η εισφορά 0,6% του Ν. 128/75, τουλάχιστον για τις εξαγωγικές επιχειρήσεις, η οποία επιβαρύνει το επιτόκιο χορηγήσεων.

10. Εφαρμογή ειδικής πολιτικής ενίσχυσης των νεοφυών επιχειρήσεων (startups), η οποία θα ενισχύσει σημαντικά την απασχόληση των νέων. Συγκεκριμένο μέτρο: οι επιχειρήσεις startups για νέους έως 30 ετών, τις οποίες έχουν εγκρίνει θεσμοθετημένοι – εγκεκριμένοι φορείς, για τα 3 πρώτα χρόνια λειτουργίας να φορολογούνται με 3% επί του κύκλου εργασιών (αντίστοιχο μοντέλο εφαρμόζεται στη Ρουμανία) και να υιοθετηθεί υπέρ τους ειδική πολιτική για το ΦΠΑ.
11. Θέσπιση και οριοθέτηση της ΑΟΖ εντός του 2014, γεγονός που θα φέρει πολλαπλασιαστικά οφέλη για την ελληνική οικονομία.

12. Η κοινωνική συνοχή θα πρέπει να έρθει με την πτώση της ανεργίας κάτω του 20% το συντομότερο δυνατόν και την απορρόφηση από τον ιδιωτικό τομέα, ώστε να είναι διατηρήσιμη η απασχόληση άρα διασφαλισμένη η παραγωγικότητα. Γι’ αυτό ακριβώς τον λόγο το παραγωγικό μοντέλο της χώρας θα πρέπει να στραφεί στην παραγωγή διεθνώς εμπορευσίμων αγαθών και υπηρεσιών.
Κυρίες και κύριοι,
Καλούμαστε ως Κοινωνία να κάνουμε βήμα πιο ταχύ από την φθορά, όπως είπε ο Ελύτης. 

Όχι στις Σειρήνες και τους εύκολους δρόμους.  Όχι στην επιστροφή προς τα πίσω. Σε καμία περίπτωση δεν θα πρέπει να κάνουμε το λάθος ως κοινωνία και ως οικονομία και να επιστρέψουμε στην δεκαετία του ’80 με τα τραγικά σφάλματα της και σε καμία περίπτωση δεν θα πρέπει να διακιντυνέψουμε την έξοδο μας από το Ευρώ και το Ευρωπαϊκό οικοδόμημα.
Στον χέρι μας είναι να έχουμε επιχειρηματίες και εξαγωγείς - πρότυπα για όλη την κοινωνία και τη διεθνή αγορά και όχι οικονομικές κλίκες τοπικής εμβέλειας και παρασιτικού πλουτισμού. Αυτό θέλει η Ευρώπη από εμάς, αυτό πρέπει να δείξουμε στην Ευρώπη για να φανούμε αντάξιοι του πολιτισμού μας και του Ευρωπαϊκού οράματος. Καιρός είναι να αποτάξουμε την μη υγιή επιχειρηματικότητα, η οποία αποτελεί γάγγραινα και να την υποκαταστήσουμε με την παραγωγική, εξωστρεφή και καινοτομική Ελλάδα, δίνοντας χώρο στην νεανική επιχειρηματικότητα.
Ιστορικά υπήρχαν και υπάρχουν δύο Ελλάδες. Η πρώτη είναι η Ελλάδα του Κουμουνδούρου, του Τρικούπη, του Ελευθέριου Βενιζέλου και του Κωνσταντίνου Καραμανλή, δηλαδή της μεταρρυθμιστικής Ελλάδας σταθεράς προσαρμοσμένης στην αξία του Ελληνικού πολιτισμού της ως κοιτίδα του δυτικού πολιτισμού. Η άλλη Ελλάδα είναι η Ελλάδα του κρατισμού, η Ελλάδα της ανατολής, η Ελλάδα της κατανάλωσης με δανεικά και της μετάθεσης των προβλημάτων στην επόμενη γενιά. Γνωρίζουμε καλά και τις δυο Ελλάδες, ειδικά εμείς οι επιχειρηματίες και θεωρώ ότι δεν θα επιτρέψουμε να επικρατήσει η δεύτερη Ελλάδα, τουλάχιστον μέσα στην δική μας κοινωνία, διότι αυτό θα σημάνει την καταστροφή. Κι αυτό, διότι η ίδια η κοινωνία μας αναγνωρίζει ως το πλέον υγιές κύτταρό της. Ας μην την απογοητεύσουμε.
Η σημερινή μου ομιλία συμπίπτει χρονικά με το κλείσιμο των δύο θητειών μου ως Προέδρου του ΣΕΒΕ. Σε αυτά τα 4 χρόνια, σε συνεργασία με όλη τη Διοίκηση του ΣΕΒΕ, λειτουργήσαμε συλλογικά για την υπεράσπιση των συμφερόντων των επιχειρηματιών και ειδικά των εξαγωγέων, κυρίως σε θέματα που αφορούν τη ρευστότητα των επιχειρήσεων, την απλοποίηση των διαδικασιών και τη μείωση της γραφειοκρατίας, τη μείωση του λειτουργικού κόστους, το φορολογικό καθεστώς, την οικονομική διπλωματία, την υποστήριξη με πρακτικά εργαλεία, κ.α. 

Ακόμα, εξαγγέλλω την δημιουργία του «Think tank ΣΕΒΕ», το οποίο θα λειτουργεί ως μια δεξαμενή σκέψης, με ευρύτερα θέματα οικονομικής, πολιτικής, γεωστρατηγικής και γεωοικονομικής φύσεως, με προσωπικότητες του Ελληνισμού αλλά και του Ευρωπαϊκού περιβάλλοντος. Όσες προσωπικότητες του Ελληνισμού ενδιαφέρονται να συμβάλλουν στο «Think tank ΣΕΒΕ», παρακαλώ να απευθυνθούν στον ΣΕΒΕ.
Τέλος, θα ήθελα να αναφερθώ στην έκδοση του ΣΕΒΕ που κατά πάσα πιθανότητα έχετε στα χέρια σας. Η παρούσα έκδοση παρουσιάζει συνοπτικά και ενδεικτικά τις θέσεις και προτάσεις του ΣΕΒΕ, οι οποίες συμπεριλήφθηκαν σε σειρά παρεμβάσεών του προς τα αρμόδια όργανα και φορείς της Πολιτείας, κοινοτικά και διεθνή όργανα.

Συμπίπτει δε χρονικά με το κλείσιμο δύο θητειών μου ως Προέδρου του ΣΕΒΕ. Σε αυτά τα 4 χρόνια, σε συνεργασία με όλη τη Διοίκηση του ΣΕΒΕ, λειτουργήσαμε συλλογικά για την υπεράσπιση των συμφερόντων των επιχειρηματιών και ειδικά των εξαγωγέων, κυρίως σε θέματα που αφορούν τη ρευστότητα των επιχειρήσεων, την απλοποίηση των διαδικασιών και τη μείωση της γραφειοκρατίας, τη μείωση του λειτουργικού κόστους, το φορολογικό καθεστώς, την οικονομική διπλωματία, την υποστήριξη με πρακτικά εργαλεία, κ.α. 

Ευχαριστώ θερμά όλους τους προηγούμενους διατελέσαντες προέδρους του ΣΕΒΕ, καθώς και τα μέλη των δύο Διοικήσεων που συμπορευτήκαμε την τελευταία τετραετία, τα στελέχη και τους συνεργάτες του Συνδέσμου αλλά και τα μέλη του για τη συνεργασία και την υποστήριξή τους στο δύσκολο αυτό έργο.

Δέσμευσή μου είναι ότι θα συνεχίσω να είμαι πάντα κοντά στον ΣΕΒΕ, από οποιαδήποτε θέση και οποτεδήποτε μου ζητηθεί. 

Κλείνοντας, να πω ότι η σημερινή 39η Γενική Συνέλευση του ΣΕΒΕ πραγματοποιήθηκε με την ευγενική υποστήριξη των: GENIKI BANK, ΟΑΕΠ, ΣΟΛ ΑE, mSensis AE, Olympia Electronics, SKY PARK.

Σας ευχαριστώ πολύ για την προσοχή σας.

